PMIndiaData/PMIndiaSum huggingface dataset:
மத்திய அரசின் நிதி ஆதரவுத் திட்டமான, விரைவு சிறப்பு நீதிமன்றங்களை மேலும் இரண்டு ஆண்டுகளுக்கு நீட்டிக்க மத்திய அமைச்சரவை ஒப்புதல்

ரூ. 1572.86 கோடி மதிப்பில் (மத்திய அரசின் பங்கு ரூ. 971.70 கோடி மற்றும் மாநில அரசின் பங்கு ரூ. 601.16 கோடி) 389 பிரத்தியேக பாக்சோ நீதிமன்றங்கள் அடங்கிய 1023 விரைவு நீதிமன்றங்களுக்கு 01.04.2021 முதல் 31.03.2023 வரை மத்திய அரசின் நிதி உதவியைத் தொடர்ந்து அளிக்க பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது. நிர்பயா நிதியிலிருந்து மத்திய அரசின் பங்கு வழங்கப்படவுள்ளது. இந்தத் திட்டம் 02.10.2019 அறிமுகப்படுத்தப்பட்டது. பெண்கள் மற்றும் குழந்தைகளின் பாதுகாப்பிற்கு அரசு தொடர்ந்து அதிக முக்கியத்துவம் அளித்து வருகிறது. பெண் குழந்தைகளுக்கு அதிகாரம் அளிப்பதற்காக ‘பெண் குழந்தைகளை பாது காப்போம், பெண் குழந்தைகளுக்கு கற்பிப்போம்’ போன்ற திட்டங்களை அரசு ஏற்கனவே செயல்படுத்தி வருகிறது. 12 வயதிற்குட்பட்ட குழந்தைகள் மற்றும் 16 வயதிற்குட்பட்ட பெண்களின் மீது நடத்தப்படும் பாலியல் பலாத்கார சம்பவங்கள், ஒட்டுமொத்த நாட்டை உலுக்கியுள்ளது. இதுபோன்ற சம்பவங்களும், குற்றம்சாட்டப்பட்டவர்களின் நீண்டகால விசாரணைகளும் பிரத்தியேக நீதிமன்ற முறை ஏற்படுவதற்கு காரணமாக இருந்தன. இதன் மூலம் விசாரணை விரைவுபடுத்தப்பட்டு பாதிக்கப்பட்டவர்களுக்கு உடனடியாக நிவாரணம் வழங்கப்படும். வழக்குகளை துரிதமாக விசாரிக்கவும், விரைவாக முடித்து வைக்கவும் கிரிமினல் சட்டம் (திருத்தி அமைக்கப்பட்டது), 2018-ஐ மத்திய அரசு கொண்டு வந்தது. பாலியல் பலாத்கார குற்றவாளிகளுக்கு இந்தச் சட்டத்தின் மூலம் மரண தண்டனையும் விதிக்கப்படும். விரைவு சிறப்பு நீதிமன்றங்கள் உருவாவதற்கு இதுவே காரணமாக அமைந்தது. துரிதமாக நீதி வழங்கப்படுவதை உறுதி செய்வதற்காக விரைவு சிறப்பு நீதிமன்றங்கள் அமைக்கப்பட்டுள்ளன. சாதாரண நீதிமன்றங்களுடன் ஒப்பிடுகையில், வழக்குகளை முடித்து வைப்பதில் இந்த சிறப்பு நீதிமன்றங்கள் திறம்பட செயல்படுகின்றன. பாதிக்கப்பட்டவர்களுக்கு விரைவில் நீதி வழங்கப்படுவதுடன் பாலியல் வழக்குகளில் குற்றம் சாட்டப்பட்டவர்களுக்கு தண்டனை அளிக்கும் முறையும் வலுப்படுத்தப்படுகிறது. தற்போது 28 மாநிலங்களில் செயல்படும் இந்த திட்டத்தை, விரைவில் அனைத்து 31 மாநிலங்களுக்கும் விரிவுபடுத்த திட்டமிடப்பட்டுள்ளது. தொலைதூரப் பகுதிகளில் பாதிக்கப்பட்டவர்களுக்கும் உரிய காலத்தில் நீதி வழங்கும் மாநில/ யூனியன் பிரதேச அரசுகளின் முயற்சிகளுக்கு இந்தத் திட்டம் ஆதரவளிக்கிறது. மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1742289 —-
போதைப் பொருட்கள், உளவியல் ரீதியான பாதிப்பை ஏற்படுத்தக் கூடிய பொருட்களை சட்டவிரோதமாக கடத்துவது தொடர்பாக, இந்தியா-இந்தோனேஷியா இடையே புரிந்துணர்வு ஒப்பந்தம் செய்து கொள்ள மத்திய அமைச்சரவை ஒப்புதல்.

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், போதைப் பொருட்கள், உளவியல் ரீதியான பாதிப்பை ஏற்படுத்தக் கூடிய பொருட்களை சட்டவிரோதமாக கடத்துவதை தடுப்பது தொடர்பாக, இந்தியா-இந்தோனேஷியா இடையே புரிந்துணர்வு ஒப்பந்தம் செய்து கொள்ள ஒப்புதல் அளிக்கப்பட்டது. போதைப் பொருட்கள் மற்றும் உளவியல் ரீதியான பாதிப்பை ஏற்படுத்தக் கூடிய பொருட்கள் கடத்தப்படுவதை எதிர்த்து மேற்கொள்ளப்படும் நடவடிக்கைகளை முறைப்படுத்த, இந்த ஒப்பந்தம் உதவும். இந்த ஒப்பந்தம் கையெழுத்தாகும் நாளிலிருந்து செயல்பாட்டுக்கு வருவதுடன், ஐந்தாண்டுகளுக்கு நடைமுறையில் இருக்கும். இது போன்ற உடன்படிக்கைகள் / புரிந்துணர்வு ஒப்பந்தங்கள் / ஒப்பந்தங்களில் இந்தியா 37 நாடுகளுடன் கையெழுத்திட்டுள்ளது.
கரீஃப் பருவத்திற்கான (01.04.2022  முதல்  30.09.2022 வரை) பாஸ்பேட் மற்றும் பொட்டாஷ் உரங்களுக்கு ஊட்டச்சத்து அடிப்படையிலான மானியம் வழங்க மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில், மத்திய உரத் துறை பரிந்துரைப்படி, கரீஃப் பருவத்தில் (01.04.2022 முதல் 30.09.2022 வரை) பாஸ்பேட் மற்றும் பொட்டாஷ் உரங்களுக்கு ஊட்டச்சத்து அடிப்படையிலான மானியம் வழங்க ஒப்புதல் அளிக்கப்பட்டது. கரீஃப் 2022 பருவத்தில் உள்நாட்டு உரங்களுக்கு ஆதரவு அளிப்பது உட்பட ஊட்டச்சத்து அடிப்படையிலான மானியமாக ரூ.60,939.23 கோடியை போக்குவரத்து மானியம் வாயிலாகவும், உள்நாட்டு உற்பத்திக்கு கூடுதல் ஆதரவு மற்றும் டிஏபி இறக்குமதி வாயிலாகவும் வழங்க அமைச்சரவை ஒப்புதல் அளித்துள்ளது. இதன் அடிப்படையில் ஒரு மூட்டை டிஏபி உரத்திற்கு தற்போது வழங்கப்படும் மானியத்தை ரூ.1,650-ஐ ரூ.2,501-ஆக உயர்த்தி வழங்க முடிவு செய்துள்ளது. இது கடந்த ஆண்டு வழங்கப்பட்ட மானியத்தை விட 50% அதிகமாகும். மேலும் விவரங்களுக்கு, இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1820522
பிரதமர் நாளை (ஜனவரி 27, 2019) கேரள மாநிலம் கொச்சி செல்கிறார்

பிரதமர் திரு நரேந்திர மோடி நாளை (ஜனவரி 27, 2019) கேரள மாநிலம் கொச்சி செல்கிறார். இந்தப் பயணத்தின் போது கொச்சியில் ஒருங்கிணைந்த சுத்திகரிப்பு விரிவாக்க வளாகத்தை நாட்டுக்கு அர்ப்பணிப்பதன் குறியீடாக கல்வெட்டை அவர் திறந்து வைப்பார். இதே இடத்தில் பெட்ரோ ரசாயன வளாகத்திற்கும் பிரதமர் அடிக்கல் நாட்டுவார். கொச்சியில் உள்ள ஐ.ஓ.சி.எல். எல்.பி.ஜி-யை சிலிண்டர்களில் அடைக்கும் நிறுவனத்தில் வட்ட வடிவிலான சேமிப்புக் கலனையும் பிரதமர் நாட்டுக்கு அர்ப்பணிப்பதோடு எட்டுமானுரில் திறன் மேம்பாட்டு நிறுவனத்திற்கும் அடிக்கல் நாட்டுவார். ஒருங்கிணைந்த சுத்திகரிப்பு விரிவாக்கத் திட்டம், நவீனமாக இருக்கும். மேலும், இந்தியாவின் மிகப்பெரிய சுத்திகரிப்பு நிறுவனமான கொச்சி சுத்திகரிப்பு நிறுவனத்தை, உலகத் தரம் உள்ளதாக மாற்றும். இந்தியாவுக்குத் தூய்மையான எரிசக்தி உற்பத்திக்கு இது கருவியாக அமையும். எல்.பி.ஜி மற்றும் டீசல் உற்பத்தியை இது இருமடங்காக்கும். இந்த நிறுவனத்தில் பெட்ரோ ரசாயன திட்டங்களுக்கான உற்பத்தியும் தொடங்கும். கொச்சியில் உள்ள ஐ.ஓ.சி.எல். எல்.பி.ஜி-யை சிலிண்டர்களில் அடைக்கும் நிறுவனத்தில் வட்டவடிவிலான சேமிப்புக் கலனின் மொத்தத் திறன் 4350 மெட்ரிக் டன்னாக இருக்கும். ஆறு நாட்களுக்குத் தேவையான எல்.பி.ஜி.-யை சிலிண்டர்களில் அடைப்பதற்கு ஏற்ற வகையில் சேமிப்புத் திறன் அதிகரிக்கப்படுகிறது. தொழில் நிறுவனத்திலும் அருகில் உள்ள இடங்களிலும் உயர்ந்தபட்ச பாதுகாப்பை உறுதிசெய்யும் வகையில், இந்த சேமிப்புக் கலன் இருக்கும். குழாய் மூலம் எல்.பி.ஜி பெறுவதன் மூலம் சாலைகளில் எல்.பி.ஜி. டாங்கர் லாரிகளின் போக்குவரத்தை குறைக்க முடியும். கொச்சி பி.பி.சி.எல் சுத்திகரிப்பு நிலையத்தின் பெட்ரோ ரசாயன வளாகம் அமைப்பது, இறக்குமதிகளை சார்ந்திருப்பதை குறைக்கும் நோக்கத்துடனான இந்தியாவில் உற்பத்தி இயக்கத்தின் ஒரு முயற்சியாகும். மத்திய பெட்ரோ ரசாயனம் மற்றும் இயற்கை எரிவாயு அமைச்சகத்தின் உதவியுடன் எட்டுமானூரில் அமைக்கப்படும் திறன் வளர்ச்சி நிறுவனம் தொழில் பயிற்சி அளிப்பதோடு வேலை வாய்ப்பையும் அதிகரிக்கும். எண்ணெய் மற்றும் எரிவாயு துறைகளில் தகுதியான இளைஞர்கள் தொழில் தொடங்கவும் இது உதவும். கேரள அரசு ஒதுக்கியுள்ள எட்டு ஏக்கர் நிலப்பரப்பில் உலகத் தரம் வாய்ந்த இந்த நிறுவனம் அமைக்கப்படவுள்ளது. ஆண்டொன்றுக்கு 20 வகையான பிரிவுகளில் சுமார் ஆயிரம் இளைஞர்களுக்கு இது திறன் வளர் பயிற்சி அளிக்கும். ஏற்கனவே, ஜனவரி 15, 2019 அன்று கேரளாவுக்கு சென்றிருந்த பிரதமர், கொல்லம் புறவழிச்சாலையை தொடங்கி வைத்ததோடு, திருவனந்தபுரத்தில் உள்ள பத்மநாப சுவாமி கோயிலுக்கும் பயணம் செய்தார்.
சித்ரகூட் சாலை விபத்தில் உயிரிழந்தோருக்கு பிரதமர் இரங்கல்

உத்தரப்பிரதேச மாநிலம் சித்ரகூட்டில் நிகழ்ந்த சாலை விபத்தில் ஏற்பட்ட உயிரிழப்பு குறித்து, பிரதமர் திரு.நரேந்திரமோடி ஆழ்ந்த வேதனை தெரிவித்துள்ளார். பிரதமர் அலுவலகம் வெளியிட்டுள்ள ட்விட்டர் பதிவில்; “சித்ரகூட் தேசிய நெடுஞ்சாலையில் நிகழ்ந்த விபத்து மிகவும் வேதனை அளிக்கிறது. இதில், தங்களது அன்புக்குரியவர்களை இழந்தவர்களுக்கு எனது ஆழ்ந்த அனுதாபங்கள். காயமடைந்த அனைவரும் விரைவில் குணமடைய வேண்டுகிறேன்“ என்று பிரதமர் தெரிவித்ததாக கூறப்பட்டுள்ளது.
சுசூகி மோட்டார்ஸ் கார்ப்பரேஷன் நிறுவனத்தின் மூத்த ஆலோசகர் ஒசாமு சுசூகியுடன் பிரதமர் மோடி சந்திப்பு

ஜப்பான் சென்றுள்ள பிரதமர் மோடி, தலைநகர் டோக்கியோவில், சுசூகி நிறுவனத்தின் மூத்த ஆலோசகர் ஒசாமு சுசூகியை சந்தித்துப் பேச்சுவார்த்தை நடத்தினார். அப்போது, இந்திய வாகனத்துறையில் சுசூகி மோட்டார்ஸ் நிறுவனம் செய்து வரும் பங்களிப்புக்காக பாராட்டு தெரிவித்தார். நிலையான வளர்ச்சியை இலக்கை அடைவதற்கு மின்சார வாகனங்கள் மற்றும் பேட்டரிகளுக்கான உற்பத்தி வசதிகள் மற்றும் மறுசுழற்சி மையங்களை அமைப்பது இந்தியாவில் உள்ள முதலீட்டு வாய்ப்புகள் குறித்து அப்போது இருவரும் விவாதித்தனர். மேலும், திறன் மேம்பாடு படிப்புகள் மூலம் இந்தியாவில் உள்ளுர் கண்டுபிடிப்பு அமைப்புகளை உருவாக்குவதற்கான வாய்ப்புகள் குறித்தும் அப்போது விவாதிக்கப்பட்டது.
இஸ்ரேல் பிரதமராக பொறுப்பேற்றுள்ள  திரு எய்ர் லேபிட்-க்கு பிரதமர் வாழ்த்து

இஸ்ரேல் பிரதமராக பொறுப்பேற்றுள்ள திரு எய்ர் லேபிட்–க்கு பிரதமர் திரு நரேந்திர மோடி வாழ்த்து தெரிவித்துள்ளார். திரு நஃப்தாலி பென்னட் இந்தியாவின் உண்மையான நண்பராக திகழ்ந்ததற்கும் திரு மோடி நன்றி தெரிவித்துள்ளார். பிரதமர் வெளியிட்டுள்ள ட்விட்டர் பதிவுகளில்; “இஸ்ரேல் பிரதமராக பொறுப்பேற்றுள்ள திரு எய்ர் லேபிட்-க்கு அன்பான வாழ்த்துக்கள் மற்றும் இதயப்பூர்வ பாராட்டுக்கள். இருநாடுகளுக்கிடையே தூதரக உறவு ஏற்பட்டு 30 ஆண்டுகள் நிறைவடைந்ததை கொண்டாடும் வேளையில் நம்மிடையேயான நீடித்த ஒத்துழைப்பை தொடர்ந்து மேற்கொள்வதை ஆவலுடன் எதிர்நோக்கி இருக்கிறேன்”. “இந்தியாவின் உண்மையான நண்பராக திகழ்ந்த திரு நஃப்தாலி பென்னட்டிற்கு நன்றி. நம்மிடையேயான பயனுள்ள கலந்துரையாடல்களை நினைத்து மகிழ்ச்சியடைகிறேன். உங்களது புதிய பொறுப்பில் வெற்றியடைய நான் வாழ்த்துகிறேன்” என்று தெரிவித்துள்ளார்.
இந்தியா மற்றும் ஆப்கானிஸ்தான் இடையேயான மனிதவள மேம்பாட்டு துறையின் புரிந்துணர்வு உடன்படிக்கைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் இன்று கூடிய மத்திய அமைச்சரவை, இந்தியா மற்றும் ஆப்கானிஸ்தான் இடையேயான மனிதவள மேம்பாட்டு துறையின் புரிந்துணர்வு உடன்படிக்கைக்கு தனது ஒப்புதலை வழங்கியது. ஆப்கானிஸ்தான் கல்வி நிலையங்களை சேர்ந்த ஆசிரியர்கள் மற்றும் மாணவர்கள் ஸ்வயம் படிப்புகளுக்காக பதிவு செய்து பயன்படுத்திக் கொள்ள இந்த புரிந்துணர்வு உடன்படிக்கை வழிவகுக்கும். அவர்கள் ஆப்கானிஸ்தானில் உருவாக்கப்பட்ட படிப்புகளை, ஸ்வயம் இணையதளத்தில் பதிவற்றம் செய்யவும் இந்த உடன்படிக்கை வழிவகுக்கும். இந்திய அரசின், மனிதவள மேம்பாட்டு அமைச்சகம், ஆப்கானிஸ்தானை சேர்ந்த மாணவர்கள் மற்றும் ஆசிரியர்களுக்கு தேவையான பயிற்சியினை அளிக்கும். இந்த புரிந்துணர்வு உடன்படிக்கையின் மூலம், இந்திய அரசு, இதர முக்கிய தகவல் மற்றும் தொடர்பு தொழில்நுட்ப முயற்சிகளான, இந்திய தேசிய டிஜிட்டல் நூல் நிலையம் (என்.டீ.எல்.ஐ.), மெய்நிகர் ஆய்வுக்கூடங்கள், பேச்சு பயிற்சிகள் போன்ற தொழில்நுட்பங்களை அணுகுதல் மற்றும் பகிர்வினை அளிக்கும். இந்திய மற்றும் ஆப்கானிஸ்தான் பல்கலைக்கழகங்கள் / நிறுவனங்கள் இடையே கூட்டு முதுநிலை பட்டப்படிப்பு திட்டங்களை ஏற்படுத்திடவும் முடிவு செய்யப்பட்டுள்ளது. பாடத்திட்ட மேம்பாடு மற்றும் ஆசிரியர்களின் திறன் வளர்த்தல் போன்ற துறைகளில் ஆப்கானிஸ்தானின் உயர்கல்வி அமைச்சக்கத்திற்கு மனிதவள மேம்பாட்டு அமைச்சகம் உதவும். இந்த புரிந்துணர்வு உடன்படிக்கையின் மூலம், இரு நாடுகளும் கல்வித் தகுதிகளை பரஸ்பரம் அங்கீகாரம் அளிக்கும் ஒப்பந்தத்தில் கையெழுத்திடவும் ஒப்புக் கொண்டுள்ளன. இது, இந்தியாவில் படியுங்கள் திட்டத்தின் கீழ் மேலும் பல வெளிநாட்டு மாணவர்கள் வருகை தர கவர்ந்திழுப்பதன் மூலமும், ஆப்கானிஸ்தான் நிறுவனங்களில் படிப்பதன் மூலமும் மாணவர்களின் இயக்கத்தை ஊக்குவிக்கும். இந்த புரிந்துணர்வு உடன்படிக்கையானது, இருநாடுகளுக்கிடையே கல்வித் துறையில் குறிப்பிடக்கத்தக்க மைல்கல்லாக விளங்கும். பின்னணி: கல்வி உள்ளிட்ட பல்வேறு துறைகளிலும் இந்திய மற்றும் ஆப்கானிஸ்தான் இடையே வலுவான தூதரக உறவுகள் உள்ளது. இதனை மேலும் வலுசேர்க்கும் வகையில், மனிதவள மேம்பாட்டுத் துறையில் கூட்டுறவிற்கான புரிந்துணர்வு உடன்படிக்கையில் கையெழுத்திட இரு நாடுகளும் முடிவு செய்துள்ளன. தகவல் மற்றும் தொடர்பு தொழில்நுட்பம் மூலமான தேசிய கல்வி இயக்கத்தின் (என்.எம்.இ.ஐ.சி.டி.) கீழ் பல்வேறு தொழில்நுட்பம் சார்ந்த கற்றல் முயற்சிகளை இந்திய அரசின் மனிதவள மேம்பாட்டு அமைச்கம் மேற்கொண்டுள்ளது. அத்தகைய மிகப் பெரிய முயற்சிகளில் ஒன்றான, இந்தியாவிற்கு சொந்தமான எம்.ஓ.ஓ.சி.களான (மிகப்பெரிய திறந்தவெளி இணையதள படிப்புகள்), ஸ்வயம், நாட்டின் சிறந்த ஆசிரியர்கள் தயாரிக்கப்பட்ட பல்வேறு இணையதள வாயிலான படிப்புகளை அளிக்கிறது. இதுவரை, ஸ்வயம் மூலம் அளிக்கப்படும் 2000-க்கும் அதிகமான படிப்புகளில், 35 லட்சத்துக்கும் அதிகமான மாணவர்கள் சேர்ந்துள்ளனர். இதில் 9-ஆம் வகுப்பு முதல் முதுநிலை படிப்புகளும் மற்றும் வாழ்நாள் முழுவதும் கற்றலுக்கான படிப்புகளும் அடங்கும். ஸ்வயம் மூலம் மேற்கொள்ளும் படிப்பிற்கு மாணவர்கள், 20% கடன் வசதியை பெறலாம். மேலும், உயர்கல்வி ஆசிரியர்களுக்கான வருடாந்திர புத்தாக்க பயிற்சி அளிக்கவும் இந்த இணையதளம் பயன்படுகிறது.
தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்காக இந்தியா-பாலஸ்தீனம் இடையே மேற்கொள்ளப்பட்ட ஒப்பந்தம் அமைச்சரவைக்கு எடுத்துரைப்பு

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்காக இந்தியா மற்றும் பாலஸ்தீனம் இடையே மேற்கொள்ளப்பட்ட புரிந்துணர்வு உடன்பாடு, எடுத்துரைக்கப்பட்டது. மின் ஆளுமை, மொபைல் ஆளுமை, மின்னணு முறையில் பொதுமக்களுக்கு சேவை வழங்குதல், இணையதள பாதுகாப்பு, மென்பொருள் தொழில்நுட்ப பூங்காக்கள், புதிய நிறுவனங்களை தொடங்குவதற்கான கூட்டமைப்பை ஏற்படுத்துதல் (start-ups ecosystem) ஆகிய துறைகளில் நெருங்கிய ஒத்துழைப்பை ஊக்குவிக்கும் வகையில், இந்த புரிந்துணர்வு உடன்பாடு மேற்கொள்ளப்பட்டுள்ளது. இந்த புரிந்துணர்வு உடன்பாடு, நாடுகள் கையெழுத்திடும் தேதியில் அமலுக்கு வரும். தொடர்ந்து 5 ஆண்டுகளுக்கு செயல்பாட்டில் இருக்கும். இரு நாடுகளின் தகவல் தொழில்நுட்பம் மற்றும் மின்னணுவியல் துறையைச் சேர்ந்த பிரதிநிதிகளை உள்ளடக்கிய பணிக்குழுவை ஏற்படுத்தி, இந்த உடன்பாடு அமல்படுத்தப்படும். தகவல் மற்றும் தொடர்பு தொழில்நுட்ப (ICT) இருதரப்பு ஒத்துழைப்பில் வர்த்தர்களுக்கு இடையேயான தொடர்பும்(B2B), அரசுகளுக்கு இடையேயான தொடர்பும் (G2G) வலுப்படுத்தப்படும். வர்த்தகர்களுக்கு இடையேயான ஒத்துழைப்பை மேம்படுத்தும் நடவடிக்கைகளால், வேலைவாய்ப்புகள் உருவாகும் வாய்ப்பு ஏற்படும். பின்னணி: சர்வதேச அளவிலும், இருதரப்பு அளவிலும், பாலஸ்தீனத்தின் நலனுக்கு இந்தியா வலுவான முறையில் அரசியல் ஆதரவு அளித்து வருகிறது. பாலஸ்தீனிய மக்களுக்கு பொருட்கள் மற்றும் தொழில்நுட்ப உதவிகளை வழங்கி வருகிறது. தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்கான புரிந்துணர்வு உடன்பாட்டை மேற்கொள்வதற்கான நடவடிக்கைகள், நவம்பர் 2016-ல் நடைபெற்ற இருதரப்பு கூட்டு ஆணைய கூட்டத்தின் முதல் அமர்வில் தொடங்கப்பட்டன. தீவிரப் பேச்சுவார்த்தைக்குப் பிறகு, புரிந்துணர்வு உடன்பாட்டின் வரைவு இறுதிசெய்யப்பட்டது. பாலஸ்தீனத்திலிருந்து முக்கிய விஐபி-க்கள் மே 2017-ல் இந்தியாவுக்கு வந்தபோது புரிந்துணர்வு உடன்பாடு கையெழுத்தானது.
பிரதமர் திரு. நரேந்திர மோடி உகாண்டா அதிபருடன் தொலைபேசி மூலம் கலந்துரையாடல்

பிரதமர் திரு. நரேந்திர மோடி உகாண்டா அதிபர் மேன்மைமிகு யோவேரி காகுட்டா முசேவேனியுடன் இன்று தொலைபேசி மூலம் கலந்துரையாடினார். கோவிட்-19 நோய்த் தொற்றை அடுத்து ஏற்பட்டுள்ள பொருளாதார மற்றும் சுகாதாரத் துறை சவால்கள் பற்றி இரு தலைவர்களும் விவாதித்தனர். இப்போதைய சுகாதார நெருக்கடி நேரத்தில் தனது ஆப்பிரிக்க நண்பர்களுக்கு ஆதரவாக இந்தியா இருக்கும் என்று மேன்மைமிகு அதிபர் முசேவேனியிடம் பிரதமர் திரு. மோடி உறுதியளித்தார். உகாண்டாவில் இந்த நோய் பரவாமல் தடுப்பதில், அந்த அரசு மேற்கொள்ளும் முயற்சிகளுக்கு அனைத்து வகையிலும் இந்தியா ஆதரவு அளிக்கும் என்றும் பிரதமர் கூறினார். உகாண்டாவில் உள்ள இந்தியர்கள் மீது நல்லெண்ணம், அக்கறை காட்டி வருவதற்காகவும், இப்போதைய நிலையில் அளித்து வரும் ஆதரவிற்காகவும் உகாண்டாவுக்கு பிரதமர் நன்றி தெரிவித்துக் கொண்டார். ஜூலை 2018ல் உகாண்டாவுக்கு தாம் மேற்கொண்ட பயணத்தை நினைவுகூர்ந்த பிரதமர் திரு. மோடி, இந்தியா – உகாண்டா உறவின் சிறப்பியல்புகள் பற்றிக் குறிப்பிட்டார். கோவிட்-19 சவாலை உலகம் விரைவில் வெற்றி கொள்ளும் என்று இரு தலைவர்களும் நம்பிக்கை தெரிவித்தனர்.
தேசிய அறிவியல் நாளன்று அறிவியல் அன்பர்களுக்கு பிரதமர் வாழ்த்து

தேசிய அறிவியல் நாளை முன்னிட்டு அறிவியல் அன்பர்கள் அனைவருக்கும் பிரதமர் திரு. நரேந்திர மோடி வாழ்த்து தெரிவித்துள்ளார். “அனைவருக்கும் தேசிய அறிவியல் நாள் வாழ்த்துகள். அறிவியல் அன்பர்கள் அனைவருக்கும் எனது வணக்கங்களைச் செலுத்துகிறேன். அவர்களின் இந்த அறிவியல் ஆர்வம் மேலும் மேலும் வளர எனது வாழ்த்துகள். நமது விஞ்ஞானிகளைக் கண்டு நமது நாடு மிகவும் பெருமை அடைகிறது” என்று பிரதமர் தமது வாழ்த்துச் செய்தியில் குறிப்பிட்டுள்ளார்.
பார்சி புத்தாண்டு நவ்ரோஜை முன்னிட்டு பிரதமர் நாட்டு மக்களுக்கு வாழ்த்து

பார்சி புத்தாண்டு நவ்ரோஜை முன்னிட்டு பிரதமர் திரு.நரேந்திர மோடி நாட்டு மக்களுக்கு வாழ்த்துகளைத் தெரிவித்துள்ளார். இது தொடர்பாக பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது; “பார்சி புத்தாண்டு வாழ்த்துகள். இந்த ஆண்டில் மகிழ்ச்சியும், வளமையும், நல்ல ஆரோக்கியமும் நிறைந்திருக்க பிரார்த்திக்கிறேன். பல்வேறு துறைகளில் பார்சி இன மக்கள் அளித்த அளப்பரிய பங்களிப்பை இந்தியா போற்றுகிறது. நவ்ரோஜ் வாழ்த்துகள்”.
ஏப்ரல் 28 அன்று பிரதமர் அசாமில் பயணம் மேற்கொள்கிறார்

பிரதமர் திரு நரேந்திர மோடி, ஏப்ரல் 28 அன்று அசாமில் பயணம் மேற்கொள்வார். கர்பி ஆங்லாங் மாவட்டத்தில் உள்ள திபுவில் ‘அமைதி, ஒற்றுமை, வளர்ச்சிப் பேரணியில்’ காலை 11 மணிக்கு பிரதமர் உரையாற்றுவார். இந்த நிகழ்ச்சியின் போது கல்வித்துறையில் பல்வேறு திட்டங்களுக்கும் அவர் அடிக்கல் நாட்டுவார். அதன் பின்னர் பிற்பகல் 1.45 மணிக்கு திப்ருகரில் உள்ள அசாம் மருத்துவக்கல்லூரிக்கு செல்லும் பிரதமர், திப்ருகர் புற்றுநோய் மருத்துவமனையை நாட்டுக்கு அர்ப்பணிப்பார். பின்னர் பிற்பகல் 3 மணியளவில் திப்ருகரில் உள்ள கானிக்கர் திடலில் பொது நிகழ்ச்சி ஒன்றில் அவர் பங்கேற்பார். இந்த நிகழ்ச்சியில் மேலும் ஆறு புற்றுநோய் மருத்துவமனைகளை நாட்டுக்கு அர்ப்பணிக்கும் அவர், ஏழு புதிய புற்றுநோய் மருத்துவமனைகளுக்கு அடிக்கல் நாட்டுவார். திபு, கர்பி ஆங்லாங்கில் பிரதமர் இந்தப் பிராந்தியத்தின் அமைதி மற்றும் வளர்ச்சியில் பிரதமரின் ஊசலாட்டம் இல்லாத உறுதிப்பாடு காரணமாக, தடைசெய்யப்பட்ட ஆறு கர்பி தீவிரவாத அமைப்புகளுடன் மத்திய அரசுக்கும், அசாம் அரசுக்கும் இடையே அண்மையில் பிரச்சனை தீர்வுக்கான புரிந்துணர்வு ஒப்பந்தம் கையெழுத்தானது. இது இந்த பிராந்தியத்தில் அமைதியின் புதிய சகாப்தமாக கருதப்படுகிறது. ஒட்டுமொத்த பிராந்தியத்தின் அமைதி முன்முயற்சிகளுக்கு ‘அமைதி, ஒற்றுமை, வளர்ச்சிப் பேரணியில்’ பிரதமரின் உரை மிகுந்த ஊக்கத்தை அளிக்கும். கால்நடை மருத்துவக்கல்லூரி (திபு), பட்டப்படிப்பு கல்லூரி (மேற்கு கர்பி ஆங்லாங்), வேளாண் கல்லூரி (கோலோங்கா, மேற்கு கர்பி ஆங்லாங்) ஆகியவற்றுக்கும் பிரதமர் அடிக்கல் நாட்டுவார். ரூ.500 கோடிக்கும் அதிக மதிப்பிலான இந்தத் திட்டங்கள், இந்த பிராந்தியத்தில் திறன் மற்றும் வேலைக்கான புதிய வாய்ப்புகளை ஏற்படுத்தும். இந்த நிகழ்ச்சியின் போது 2,950க்கும் அதிகமான அம்ரித் நீர்நிலைகள் திட்டத்திற்கும் பிரதமர் அடிக்கல் நாட்டுவார். இந்த நீர்நிலைகளை ரூ.1,150 கோடி செலவில் மாநில அரசு மேம்படுத்தும். திப்ருகரில் பிரதமர் இந்த மாநிலம் முழுவதும் பரவலாக உள்ள 17 புற்றுநோய் மருத்துவமனைகளுடன் இணைந்து, அசாம் அரசு மற்றும் டாடா அறக்கட்டளைகளின் கூட்டு முயற்சியான அசாம் புற்றுநோய் சிகிச்சை அறக்கட்டளை, தெற்காசியாவின் மிகப்பெரிய குறைந்த செலவிலான புற்றுநோய் சிகிச்சை வலைப்பின்னல் திட்டத்தை செயல்படுத்த உள்ளது. இந்த திட்டத்தின் முதலாவது கட்டத்தில் 10 மருத்துவமனைகளில் ஏழு மருத்துவமனைகளின் கட்டுமானப்பணிகள் நிறைவடைந்துள்ளன. மற்ற மூன்று மருத்துவமனைகளின் கட்டுமானம் பல்வேறு நிலைகளில் உள்ளன. இந்தத் திட்டத்தின் இரண்டாவது கட்டத்தில் ஏழு புதிய புற்றுநோய் மருத்துவமனைகள் கட்டப்படவுள்ளன. முதலாம் கட்டத்தின் கீழ் பூர்த்தியடைந்த ஏழு புற்றுநோய் மருத்துவமனைகளை பிரதமர் நாட்டுக்கு அர்ப்பணிப்பார். இந்த மருத்துவமனைகள் திப்ருகர், கோக்ரஜார், பார்பேடா, தாரங், தேஜ்பூர், லக்கிம்பூர், ஜோர்ஹட் ஆகிய இடங்களில் கட்டப்பட்டுள்ளன. துப்ரி, நல்பாரி, கோல்பாரா, நகாவ்ன், சிவசாகர், தீன்சுக்யா, கோலாகட் ஆகிய இடங்களில் இரண்டாவது கட்டத்தின் கீழ் கட்டப்படவுள்ள ஏழு புதிய புற்றுநோய் மருத்துவமனைகளுக்கும் பிரதமர் அடிக்கல் நாட்டுவார்.
சென்னையில் நடைபெற்ற 44-வது செஸ் ஒலிம்பியாட் போட்டியில் வெண்கலப் பதக்கம் வென்ற இந்திய ‘பி’ (ஆடவர்) அணிக்கும், இந்திய ஏ (மகளிர்) அணிக்கும் பிரதமர் வாழ்த்து

சென்னையில் நடைபெற்ற 44-வது செஸ் ஒலிம்பியாட் போட்டியில் வெண்கலப் பதக்கம் வென்ற இந்திய பி (ஆடவர்) அணிக்கும், இந்திய ஏ (மகளிர்) அணிக்கும் பிரதமர் திரு நரேந்திர மோடி வாழ்த்து தெரிவித்துள்ளார். 44-வது செஸ் ஒலிம்பியாட் போட்டியை நடத்தியதற்காகவும், உலக நாடுகளை வரவேற்று, நமது தலைசிறந்த கலாச்சாரம் மற்றும் விருந்தோம்பலை முன்னிலைப்படுத்தியதற்காகவும், தமிழ்நாட்டு மக்களுக்கும், அரசுக்கும் பிரதமர் பாராட்டு தெரிவித்துள்ளார். அவர் வெளியிட்டுள்ள ட்விட்டர் பதிவுகளில் கூறியிருப்பதாவது: “அண்மையில் சென்னையில் நிறைவடைந்த 44-வது செஸ் ஒலிம்பியாட் போட்டியில் இந்திய குழுவினர் எழுச்சிமிகு செயல்பாட்டை வெளிப்படுத்தினார்கள். வெண்கலப் பதக்கம் வென்ற இந்திய பி (ஆடவர்) அணிக்கும், இந்திய ஏ (மகளிர்) அணிக்கும் எனது வாழ்த்துகள். இந்தியாவில் செஸ் போட்டியின் சிறந்த எதிர்காலத்திற்கு இது ஓர் முன்னோட்டமாக அமைந்துள்ளது.” “பதக்கங்களை வென்ற நமது வீரர்கள் குகேஷ். டி. நிஹால் சரின், அர்ஜுன் எரிகைசி, பிரக்ஞானந்தா, வைஷாலி, தானியா சச்தேவ், திவ்யா தேஷ்முக் ஆகியோருக்கு வாழ்த்துகள். அபாரமான உறுதி மற்றும் துணிச்சலை வெளிப்படுத்திய தலைசிறந்த வீரர்கள், இவர்கள். அவர்களது எதிர்கால முயற்சிகளுக்கு நல்வாழ்த்துகள்.” “44-வது செஸ் ஒலிம்பியாட் போட்டியை தமிழ்நாட்டு மக்களும், அரசும் மிகச் சிறப்பாக நடத்தியுள்ளார்கள். உலக நாடுகளில் இருந்து வந்திருந்த போட்டியாளர்களை வரவேற்று, நமது தனிச்சிறப்புமிக்க கலாச்சாரம் மற்றும் விருந்தோம்பல் பண்பை முன்னிலைப்படுத்தியதற்காக அவர்களுக்கு எனது பாராட்டுகளைத் தெரிவித்துக் கொள்கிறேன்.”
இந்தியாவுக்கும், சமோவா நாட்டிற்கும் இடையே வரிகள் தொடர்பான தகவல் பரிமாற்றத்திற்கு வகை செய்யும் உடன்பாட்டுக்கு மத்திய அமைச்சரவை ஒப்புதல்

இந்தியாவுக்கும், சமோவா நாட்டிற்கும் இடையே வரிகள் தொடர்பான தகவல் பரிமாற்றத்திற்கு வகை செய்யும் ஒப்பந்த கையெழுத்திடலுக்கும் ஒப்புதலுக்குமான உடன்பாட்டுக்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த உடன்பாட்டின்படி இந்தியாவுக்கும், சமோமாவுக்கும் இடையே வரிகள் தொடர்பான தகவல் பரிமாற்றம் விரைவுப்படுத்தப்படுவதுடன் வரி ஏய்ப்பு மற்றும் வரி தவிர்ப்பு ஆகியவற்றைக் கட்டுப்படுத்தப்படும். தற்போதைக்கு இதனால் எந்த நிதிச்சுமையும் இல்லை. செலவினம் அமெரிக்க டாலர் 500க்கும் அதிகமாகும் அபூர்வமான நிகழ்வுகளில் அந்தச் செலவினத்தை இந்தியா ஏற்றுக் கொள்ளும். இதேபோன்ற வரித் தகவல், பரிவர்த்தனை ஒப்பந்தங்களில் இதற்கான வழிவகைகள் உள்ளன. உடன்பாட்டின் முக்கிய அம்சங்கள் 1. இந்த உடன்பாட்டுக்கு உட்பட்ட வரித் தொடர்பான இருநாடுகளின் சட்டங்களை நிர்வகிக்கவும், அமல்படுத்தவும் உரிய தகவல்களை பரிவர்த்தனை செய்து கொள்வதன் மூலம் இந்தியா, சமோவா நாடுகளின் அதிகாரம் பெற்ற அமைப்புகளுக்கு உதவி கிடைக்கும். 2. இந்த உடன்பாட்டின்படி பெறப்படும் தகவல்கள் ரகசியமாக வைக்கப்படும். இந்தத் தகவல்கள் உரிய அதிகாரம் பெற்றவர்களுக்கு மட்டுமே வழங்கப்படும். (நீதிமன்றங்கள் அல்லது நிர்வாக அமைப்புக்கள்) மதிப்பீடு செய்தல், தகவல் சேகரித்தல், அமலாக்கம், வழக்கு நடைமுறை, மேல்முறையீடுகளை கையாளுவது போன்றவை தொடர்பான உரிய அதிகாரம் பெற்றவர்களுக்கு இது வழங்கப்படும். தகவல் அனுப்பும் நாட்டின் ஒப்புதலுடன் இந்தத் தகவல்கள் இதர நபர்கள், அமைப்புகள், ஆணையம் ஆகியோருக்கும் வழங்கப்படும். 3.பரஸ்பர உடன்பாட்டு நடைமுறைகளுக்கும் கருத்து வேறுபாடுகளைக் களைவது நடைமுறைகளுக்கு ஏற்பளிப்பது போன்ற இந்த உடன்பாடு வகை செய்கிறது. 4. இந்த உடன்பாட்டை நடைமுறைக்குக் கொண்டு வருவதற்கான இருநாடுகளின் சட்ட நடைமுறைகள் நிறைவடைந்து அறிவிக்கையாக வெளியிடப்பட்ட தேதியிலிருந்து இந்த ஒப்பந்தம் அமலுக்கு வரும். பின்னணி 1961 வருமானவரி சட்டத்தின்படி வரிஏய்ப்பு அல்லது வரி தவிர்ப்பு ஆகியவற்றை தடுப்பதற்கு உரிய தகவல் பரிமாற்றத்தை வெளிநாடு ஒன்றுடனோ அல்லது குறிப்பிட்ட பகுதியுடனோ செய்து கொள்வதற்கு அந்தச் சட்டத்தின் 90வது பிரிவு மத்திய அரசுக்கு அதிகாரம் அளிக்கிறது. இந்தியாவுக்கும், சமோவாவுக்கும் இடையே 2016 ஜூன் மாதம் வரி தொடர்பான தகவல் பரிமாற்ற உடன்பாடு தொடர்பான பேச்சுக்கள் நடைபெற்றன. இதனையடுத்து இந்த ஒப்பந்தத்தின் வாசகங்களுக்கு இருநாடுகளும் ஒப்புதல் அளித்தன.
பாரிஸ் தாக்குதலில் உயிர் இழந்தவர்களுக்கு பிரதமர் இரங்கல்

பாரிசில் நடந்த பயங்கரவாத தாக்குதலில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “பாரிசில் இருந்து வந்த செய்திகள் பயங்கரமானதாகவும் கவலைதருவதாகவும் உள்ளது. உயிர் இழந்தவர்களின் குடும்பத்தினருக்கு எனது பிரார்த்தனைகள். இந்த துயரமான தருணத்தில் பிரான்ஸ் மக்களுக்கு நாம் துணையாக நிற்போம்”, என்று பிரதமர் கூறியுள்ளார்.
பிரெஞ்சு அதிபர் இம்மானுவேல் மேக்ரானுடன் பாரிஸ் நகரில் பிரதமர் பேச்சுவார்த்தை

பிரதமர் திரு. நரேந்திர மோடி பிரெஞ்சு அதிபர் இம்மானுவேல் மேக்ரானை பாரீஸ் நகரில் இன்று சந்தித்துப் பேசினார். சந்திப்புக்குப் பிறகு செய்தியாளர்களிடையே பேசிய பிரதமர், அன்பான வரவேற்பு அளித்தமைக்காக பிரதமர் மேக்ரனுக்கு நன்றி தெரிவித்துக் கொண்டார். தேர்தலில் வெற்றி பெற்றமைக்காக அவருக்கு மோடி பாராட்டு தெரிவித்தார். கடந்த பல ஆண்டுகளாக பிரான்ஸ் – இந்தியா உறவுகளில் வெற்றிகரமாக பேணப்பட்டு வரும் மனிதகுல சேவைகள் மற்றும் மாண்புகள் பற்றி பிரதமர் பேசினார். இன்னும் வேகமாக உறவுகள் வளரும் என்றும் அவர் நம்பிக்கை தெரிவித்தார். இந்த விஷயத்தில், சர்வதேச சூரியசக்தி கூட்டணி பற்றியும், இதில் இந்தியாவும் பிரான்சும் மேற்கொண்டுள்ள கூட்டு முயற்சி பற்றியும் குறிப்பிட்டார். பாரீஸ் பருவநிலை மாற்ற ஒப்பந்தம் ஒட்டுமொத்த உலகின் பாரம்பரியமாக உள்ளது என்று வர்ணித்த பிரதமர், மனிதகுலத்தின் எதிர்கால தலைமுறையினரின் நம்பிக்கைக்கு இன்றைய தலைமுறையினர் அளிக்கும் பங்களிப்பாக உள்ளது என்றும் குறிப்பிட்டார். அன்னை பூமியை பாதுகாக்க வேண்டியது நம்முடைய கூட்டு பொறுப்பு என்றார் அவர். தனது அரசியல் பயணத்தில் முக்கிய அங்கமாக பாரீஸ் நகரம் உள்ளது என்று தெரிவித்த பிரதமர், இந்த ஒப்பந்தத்திற்காக இநதியாவும் பிரான்சும் தோளோடு தோள் நின்று பாடுபட்டதாகத் தெரிவித்தார். சுற்றுச்சூழலைப் பாதுகாப்பது என்பது இந்தியர்களின் நம்பிக்கை சார்ந்தது, பல நூற்றாண்டு கால மரபு சார்ந்தது என்று பிரதமர் கூறினார். இந்த ஒப்பந்தத்தில் இந்தியா உறுதியாக இருக்கிறது. அதையும் தாண்டி எதிர்கால தலைமுறையினருக்கு ஒரு பரிசை விட்டுச் செல்வதற்கு மற்றவர்களுடன் இணைந்து இந்தியா செயல்படும் என்றும் கூறினார். பயங்கரவாதம் மற்றும் அடிப்படைவாதத்தை எதிர்கொள்வதற்கான வழிமுறைகள் பற்றியும் தாங்கள் விவாதித்ததாக பிரதமர் தெரிவித்தார். ஒன்றுபட்ட முற்போக்கான ஐரோப்பிய யூனியனுக்கு இந்தியா ஆதரவு அளிப்பதாகவும் தெரிவித்தார்.